Betrachtige über nes sändwitsch    Was isch es sändwitsch ohne fleisch - s'isch nüt als brot  Was isch es sändwitsch ohne brot - s'isch nüt als fleisch  Ersch wenn d'mit fleisch dys brot beleisch  Ersch  wenn'd mit brot umgisch dys fleisch  Berchunnsch es sändwitsch: brot und fleisch  Lue, dass du däm geng rächnig treisch  Und zwar isch's wichtig, dass du folgendes o weisch  S'gnüegt nid, dass du ds brot eifach underleisch im fleisch  S'bruucht eis brot undefür, versteisch  Und eis wo d'obe drüber leisch  Nume wenn d'so drahäre geisch  'Berchunnsch es sändwitsch - eis mit fleisch    Ds problem vom anke chäm, das stimmt, de no derzue  S'geit drum, ne ja  nid uf die lätzi syte z'tue  Du gsesch: du issisch, du barbar  Und füllsch dy buuch und wirsch nid gwahr  Was im'ne sändwitsch uf dym tisch  Für dialäktik drinnen isch  Für dialäktik drinnen isch